E-cigaretter - Kræftens Bekæmpelse
E-cigaretter	Del Facebook
Viden om passiv rygning
Tal på udsættelse
Tobaksrøg i arbejdsmiljøet
Gammel røg - tredjehåndsrygning
E-cigaretter er en ny måde at ryge på. Dampe fra elektroniske cigaretter indeholder kemiske stoffer og partikler. Man ved ikke, hvor skadeligt det er at indånde dampene. Kræftens Bekæmpelses anbefalinger er i tråd med WHO's internationale anbefalinger, herunder f.eks. at man ikke tillader rygning af e-cigaretter på steder med rygeforbud.	Hvad er en e-cigaret?	E-cigaretter består overordnet af et batteri, en brænder (atomizer), der opvarmer væsken og omdanner den til en aerosol (luftbårne partikler – ligesom hårspray), og en beholder med e-væsken. E-cigaretten aktiveres, når man suger på den eller trykker på en knap.
Der findes forskellige typer e-cigaretter:
1) engangs-e-cigaretter 2) e-cigaretter, hvor man indsætter en ’refill’ med færdigblandet væske, og 3) e-cigaret­ter, hvor man selv hælder væske på.
Engangs e-cigaretter og e-cigaretter med en refill kan ligne almindelige cigaretter. Nogle e-cigaretter, hvor man selv hælder væske på, er store og ligner langt fra almindelige cigaretter. De kaldes også ’Mods’, fordi man selv kan modificere, hvor meget e-røg, der dannes, ved at regulere på volt, brænder, batteri, luftindtag m.m.
Hvad indeholder e-væskerne?	Der findes ikke nogen samlet oversigt over indholdsstoffer. E-væsken består hovedsageligt af propylenglykol (PG) og glycerol/glycerin (VG), der giver e-røgen fylde og får den til at ligne tobaksrøg. Men væsken indeholder også smags- og aromastoffer som tobak, men­tol, cola, jordbær, vingummi, kaffe, te, chokolade m.m. E-væsken kan indeholde nikotin i forskellige koncentrationer. E-væskerne findes i utallige varianter og kombinationer, da man som bruger selv kan blande og dosere de forskellige smags-og aromastoffer.
Hvorfor er Kræftens Bekæmpelse bekymrede for e-cigaretter?	E-cigaretter med smagsstoffer som vingummi, cola og jordbær kan gøre børn og unge fortrolige med rygning. Man risikerer dermed, at flere børn og unge begynder at ryge tobak.
Der er fundet kræftfremkaldende og sundhedsskadelige stoffer, partikler og tungmetaller i e-røg. Nogle undersøgelser tyder på, at e-cigaretter kan være skadelige for lungevævet og hjerte og karsystemet. Videnskaben har endnu ikke noget svar på, hvor skadeligt det er, når lungerne og resten af kroppen udsættes for mange daglige inhalationer af e-røg i årevis, og i hvilket omfang e-rygning øger risikoen for lungesygdomme eller kræft. Kan e-cigaretter få børn og unge til at ryge?	E-cigaretter sælges med smag af vingummi, cola, frugt og andre smagsstoffer, der appellerer til børn og unge. 15 % af de 15 årige har røget e-cigaretter inden for den seneste måned, og henholdsvis 38 % og 56 % af gymnasie- og erhvervsskoleelever har prøvet e-cigaretter.Børn og unge er særligt sårbare over for nikotin og andre kemiske stoffer i e-røgen, fordi deres hjerne og organer endnu er under udvikling. Desuden tyder undersøgelser på, at børn og unge, der bruger e-cigaretter, har større risiko for at begynde at ryge tobak.
Er det skadeligt at ryge e-cigaretter?	Der mangler viden om, hvad de mange daglige inhalationer af nikotinholdig e-røg gør ved lungevæv og helbredet generelt. Nikotin medfører afhængighed, påvirker hjerte-kar-systemet, kan medføre nikotinforgiftning og er skadeligt for gravide. Der er fundet kræftfremkaldende stoffer som formaldehyd og tungmetaller i e-røgen. Og der kan være skadelige effekter af partikler, smagsstoffer og andre indholdsstoffer i e-røgen.
Er stofferne i e-væsken ufarlige at bruge, når de er godkendt til fødevarer?	Nogle producenter reklamerer med, at indholdsstofferne i e-cigaretvæskerne er godkendt til brug i fødevarer. Det er dog ikke en garanti for, at man kan tåle at inhalere dem ned i lungerne. Derfor har den amerikanske branche­forening for forhandlere af smags-og tilsætningsstoffer udsendt en erklæring, hvori de skriver: ”Enhver påstand om, at smagsstoffer, der er godkendt til brug i fødevarer, også er sikre at bruge i e-cigaretter, er usand og vildledende”.
Er det skadeligt at blive udsat for andres e-rygning ("passiv e-rygning")?	E-cigaretter forurener luften og omgivelserne med partikler og kemiske stoffer, når de bliver røget indendørs. Hos personer, der har været udsat for andres e-rygning, har man målt nikotin i blod, spyt eller urin.
Hvad siger loven om e-rygning på arbejdspladser?	På skoler, børneinstitutioner og nogle ungdomsuddan­nelser er det ikke tilladt at ryge e-cigaretter indendørs. På øvrige arbejdspladser er der lovgivningsmæssigt ikke forbud mod at ryge e-cigaretter indendørs. Her skal reglerne for brug af e-cigaretter besluttes på den enkelte arbejdsplads.
Hvad siger loven om e-rygning ude blandt andre - i det offentlige rum?	Ifølge ”Lov om e-cigaretter mv.” er e-rygning ikke tilladt i kollektive transportmidler og taxaer. Andre steder i det offentlige rum er der ikke forbud mod e-rygning f.eks. i indkøbscentre, butikker, frisører, sportsklubber, biografer, caféer og på hospitaler. Her skal det enkelte sted beslutte, om e-rygning skal forbydes.
Kan e-cigaretter bruges til rygestop?	Nogle har skiftet deres almindelige cigaretter ud med e-cigaretter og er glade for at have kvittet tobakken. Men flertallet af e-rygerne i Danmark (73 %) ryger både e-cigaretter og almindelige cigaretter. Det er ikke tilladt at markedsføre e-cigaretter som hjælp til rygestop, da det kræver, at producenten indsender dokumentation til Lægemiddelstyrelsen, for at produktet er effektivt og sikkert at bruge. Indtil videre er der ikke producenter, der har søgt om en sådan tilladelse. Forskningen kan ikke sige noget entydigt om, hvorvidt e-cigaretter kan være en hjælp til at holde op med at ryge, eller om de fastholder folk i nikotinafhængighed og tobaksrygning.
Hvordan kan man undersøge, om e-cigaretter kan bruges til rygestop?	Hvis man skal undersøge, om e-cigaretter kan bruges til rygestop, kræves der undersøgelser med mange deltagere, hvor man sammenligner rygestop blandt dem, der bruger e-cigaretter, med dem, der forsøger at holde op ved egen hjælp. Man skal også undersøge e-cigaretters effekt i forhold til anerkendte og velafprøvede rygestopmetoder. Det er også nødvendigt at undersøge bivirkninger, og om brugerne fastholdes i nikotinafhængighed.
Skader det mindre at ryge e-cigaretter end almindelige cigaretter?	Der findes næppe noget lovligt forbrugerprodukt, som er lige så skadeligt som tobak, der slår hver anden ryger ihjel. Men e-røgen indeholder partikler og en række skadelige stoffer og kemikalier, der inhaleres og kommer ned til lungerne og ud i resten af kroppen. Undersøgelser tyder på, at e-rygning øger risikoen for f.eks. lunge- og hjertesygdomme. Graviditet: Er e-cigaretter skadelige for gravide?	Nikotin i sig selv er skadeligt for graviditet og fosterudvikling. Det øger risikoen for fødsel før tid, dødfødsel, forringet lungeudvikling og senere for vuggedød. Man ved ikke, hvordan de andre kemiske stoffer og partikler i e-cigaretterne påvirker fosteret.
Kilder	Ballbé et al: Cigarettes vs. e-cigarettes: Passive exposure at home measured by means of airborne marker and biomarkers. Environ Res, 2014.
Flouris et al: Acute impact of active and passive electronic cigarette smoking on serum cotinine and lung function. Inhal Toxicol, 2013.
TNS Gallup for Sundhedsstyrelsen, Kræftens Bekæmpelse, Hjerteforeningen, Danmarks Lungeforening: Danskernes rygevaner, 2015.